31993D0051
L 013/11
JURNALUL OFÍCIAL AL UNIUNII EUROPENE
DECIZIA COMISIEI
din 15 decembrie 1992
privind criteriile microbiologice care se aplică producției de crustacee și de moluște preparate
(93/51/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 91/493/CEE a Consiliului din 22 iulie 1991 de stabilire a normelor sanitare referitoare la producerea și introducerea pe piață a produselor pescărești (1), în special capitolul IV titlul II punctul 4 din anexă,
întrucât, în conformitate cu capitolul IV titlul IV punctul 7 litera (c) din anexa Directivei 91/493/CEE, fabricantul de produse pe bază de crustacee și moluște preparate trebuie să supună producția sa unor controale microbiologice regulate respectând normele care urmează să fie stabilite în conformitate cu dispozițiile capitolul V titlul II punctul 4 din anexa menționată mai sus;
întrucât, în vederea asigurării protecției sănătății publice, trebuie fixat un prag limită de contaminare microbiană dincolo de care rezultatele să nu mai poată fi considerate acceptabile fără ca produsul să fie, totuși, considerat toxic; întrucât, atunci când se depășește pragul limită de acceptabilitate, producătorul trebuie să analizeze motivele acestei depășiri și recurgă la metode de corectare pentru a evita o nouă apariție a unor astfel de depășiri;
întrucât metodele de analiză urmează a fi stabilite ulterior, pe baza studiilor efectuate; întrucât, până la punerea în aplicare a acestor metode se aplică metodele recunoscute la nivel internațional;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Normele microbiologice care se aplică producției de crustacee și moluște preparate prevăzute la capitolul IV titlul IV punctul 7 litera (c) din anexa Directivei 91/493/CEE sunt stabilite în anexa prezentei decizii.
Articolul 2
Respectarea normelor microbiologice este verificată de producător în timpul procesului de fabricație și înainte de introducerea pe piața a produselor din crustacee și din moluște preparate în unitatea de procesare agreată în temeiul articolului 7 din Directiva 91/493/CEE.
Articolul 3
(1) Programele de eșantionare sunt stabilite de responsabilii unităților în funcție de natura produselor (întregi, decorticate sau fără cochilie), de temperatura și de durata de preparare, precum și de analiza riscurilor și trebuie să respecte dispozițiile prevăzute la articolul 6 din Directiva 91/493/CEE.
(2) Programele menționate la alineatul (1) trebuie să cuprindă, în eventualitatea nerespectării normelor fixate la punctul 1 și 2 din anexă, un angajament:
-
de a informa autoritățile competente cu privire la rezultatele stabilite și la măsurile luate în ceea ce privește loturile în cauză precum și măsurile prevăzute la liniuța a doua;
-
de a revizui metodele de supraveghere și de control ale punctelor critice pentru a identifica sursa de contaminare și de a crește frecvența analizelor;
-
de a nu introduce pe piață pentru consumul uman loturile stabilite ca fiind nesatisfăcătoare datorită descoperirii de germeni patogeni sau depășirii valorii „M” prevăzute la punctul 2 din anexă pentru germenul Staphylococcus aureus.
Articolul 4
Până la stabilirea metodelor comunitare de analiză microbiologică, metodele de analiză utilizate la verificarea normelor microbiologice trebuie recunoscute științific la nivel internațional și testate practic. Metoda de analiză utilizată trebuie înregistrată împreună cu rezultatele corespunzătoare.
Articolul 5
Prezenta decizie se adresează statelor membre.
Adoptată la Bruxelles, 15 decembrie 1992.